**Министерство на регионалното развитие и благоустройството**

**М О Т И В И**

за разработване на проект на

**Наредба за изменение и допълнение на Наредба № РД-02-20-3 от 9.11.2022 г. за техническите изисквания към енергийните характеристики на сгради**

(Обн. ДВ. бр.92 от 18 Ноември 2022 г.)

1. **Причини, които налагат приемането на нормативния акт**

Наредба № РД-02-20-3 от 9.11.2022 г. за техническите изисквания към енергийните характеристики на сгради (Наредба № РД-02-20-3 от 9.11.2022 г. ) е издадена на основание чл. 169, ал. 4 във връзка с чл. 169, ал. 1, т. 6 от Закона за устройство на територията (ЗУТ) и чл. 31, ал. 4 от Закона за енергийната ефективност (ЗЕЕ).

На основание чл. 31, ал. 2, т. 3 от ЗЕЕ, с § 4 от преходните и заключителни разпоредби, Наредба № РД-02-20-3 от 9.11.2022 г. определя задължение за влизане в сила от 1.01.2024 г. на изискването по чл. 21, ал. 1, т. 1 от наредбата, съгласно което от тази дата всички нови сгради от съответната категория в приложение № 2 на наредбата се проектират с близко до нулево потребление на енергия в съответствие с определението в § 1, т. 28 от допълнителните разпоредби на ЗЕЕ.

Второто условие на дефиницията в § 1, т. 28 от допълнителните разпоредби на ЗЕЕ въвежда изисквания на Директива 2010/31/ЕС относно енергийните характеристики на сградите, която в чл. 2, § 2 определя, че „необходимото количество енергия с близка до нулевата или с много ниска стойност следва да бъде произведено в значителна степен от възобновяеми източници на енергия“.

След оценка по прилагането на определението в § 1, т. 28 от допълнителните разпоредби на ЗЕЕ е установено, че то е изпълнимо за инвестиционни проекти, които залагат на конкретни технологии за индивидуален вариант на отопление и охлаждане в сгради като различни видове термопомпи, системи за оползотворяване на слънчева енергия и др. Установено е още, че по икономически и социални съображения прилагането на националното изискване за сгради с близко до нулево потребление на енергия е възпрепятствано най-много в градовете с централизирано топлоснабдяване или с развита газопреносна инфраструктура.

С отчитане на визията, заложена в проекта на Стратегията за устойчиво енергийно развитие на Република България до 2030 г., с хоризонт до 2050 г. която отразява идеите и политиките на държавата за развитие на енергийния сектор вкл. енергийна ефективност и декарбонизация по целия тракт „производство – разпределение – потребление“, е потърсена възможност за алтернативен и прогресивен подход за улесняване на прилагането на изискването по чл. 21, ал. 1, т. 1 от Наредба № РД-02-20-3 от 9.11.2022 г. Такова решение е открито в районите в България, в които топлоснабдяването се осъществява чрез енергийни обекти и съоръжения за производство, пренос, доставка и разпределение, свързани в топлоснабдителна система.

Предложеното изменение в наредбата допуска в градовете с централизирано топлоснабдяване и газоснабдяване индивидуалните технически решения за отопление и охлаждане с оползотворяване на възобновяеми източници да имат алтернатива чрез проектиране и изграждане на общи сградни инсталации, които се възползват от топлопреносната система в населеното място и могат да се присъединят към местна ефективна районна отоплителна и охладителна система (по смисъла на § 1, т. 24в от Закона за енергетиката). По този начин се осигуряват условия на конкуренция на действащите в страната ефективни районни отоплителни и охладителни системи с въведено високоефективно комбинирано производство на енергия с други технологии на пазара. От друга страна това е стимул за развитие на отоплителните централи, в които такова производство не е въведено имайки предвид, че: считано от 13.10.2023 г. клиенти на районни отоплителни или охладителни системи, които не са ефективни или няма да станат такива системи до 31 декември 2025 г. въз основа на одобрен от министъра на енергетиката план, може да прекратят или да изменят договора, сключен съгласно чл. 149, когато сами ще осигуряват за имотите си топлинна енергия или енергия за охлаждане от възобновяеми източници.

1. **Цели, които се поставят с приемането на нормативния акт.**

Основна цел, която е поставена с предложеното изменение е недопускане на неравнопоставеност на технологиите включително недопускане изкривяването на пазара на недвижими имоти.

 Предложените изменения в Наредба № РД-02-20-3 от 9.11.2022 г. са подчинени на принципа за технологична неутралност, който Република България следва в редица официални становища относно европейските регламенти и директиви, отворени на ревизия в пакета „Подготвени за цел 55“ в контекста на Зелената сделка.

С настоящото изменение на наредбата е предложен алтернативен подход за прилагане на националната дефиниция за „сграда с близко до нулево потребление на енергия“ в районите с централизирано топлоснабдяване и газоснабдяване със следните мотиви:

В Република България има изградена мрежова инфраструктура за централизирано топлоснабдяване, в която през годините е инвестиран значителен публичен ресурс с дългосрочна визия за развитие на централизираното топлоснабдяване като енергиен източник на достъпна цена. По данни в разработения от Министерството на енергетиката проект на Стратегия за устойчиво енергийно развитие на Република България до 2030 г., с хоризонт до 2050 г. в структурата на потребление на топлинна енергия с най-голям дял са небитовите (промишлени и стопански) клиенти с 61%, следвани от битовите клиенти с 33% и небитови бюджетни клиенти с 6%. От друга страна топлофикационните дружества имат ежегодни задължения за увеличаване на дела на ВЕИ в доставената топлинна енергия на крайни клиенти, което изисква осигуряване на алтернатива и време за изпълнение на това задължение, следователно алтернатива за развитие и включване на енергия от възобновяеми източници в производството на топлинна и електрическа енергия от топлофикационните дружества.

Газоразпределителната мрежа в България е в процес на развитие и разширение. Газоразпределителни мрежи развити последните години са изградени по технологии, които дават възможност за транспортиране освен на природен газ, но и на водород, биометан, биогаз и др. възобновяеми газообразни горива от небиологичен произход, което е друго предимство и възможност.

Не на последно място по важност предложеното изменение в нормативните текстове, което отчита случаите на общи сградни отоплителни и охладителни инсталации, присъединени към централизирано топлоснабдяване от ефективна районна отоплителна и охладителна система или към газоразпределителна мрежа, предложен като алтернатива на индивидуален вариант за осигуряване на отопление и охлаждане с технология за възобновяема енергия, дава възможност за индивидуална техническа и ценова преценка на възложителите при изграждането на нови сгради без да ограничава прилагането на многообразието от конкурентни технологии.

1. **Финансови и други средства, необходими за прилагането на нормативния акт.**

За прилагане на предложения проект на наредба не са необходими финансови и други средства.

1. **Очаквани резултати от прилагането на нормативния акт.**

С приемането на проекта на Наредба за изменение и допълнение на Наредба № РД-02-20-3 от 9.11.2022 г. за техническите изисквания към енергийните характеристики на сгради се очакват следните резултати:

* 1. по-гъвкаво прилагане на изискването по чл. 21, ал. 1, т. 1 от Наредба № РД-02-20-3 от 9.11.2022 г. за техническите изисквания към енергийните характеристики на сгради;
	2. установяване на справедлив преходен период до 31.12.2027 г. за централните топлоснабдителни системи да продължат да предоставят услуга от обществен интерес в съответствие с европейските и националните изисквания за ефективни районни отоплителни и охладителни системи, както и за поетапното въвеждане в този вид системи на генериращи мощности от възобновяема енергия;
	3. запазване на баланса на пазара на недвижими имоти без трусове на цените в жилищния сектор породени от задължения за прилагане на конкретни технологии;
	4. предвидимост, прозрачност и възможност за вариантност за участниците в инвестиционния процес.
1. **Анализ за съответствие с правото на Европейския съюз.**

С Наредба за изменение и допълнение на Наредба № РД-02-20-3 от 9.11.2022 г. за техническите изисквания към енергийните характеристики на сгради не се въвеждат изисквания на правото на Европейския съюз.

**6. Срок за обществени консултации**

За получаване на предложения и становища по проекта на Наредба за изменение и допълнение на Наредба № РД-02-20-3 от 9.11.2022 г. за техническите изисквания към енергийните характеристики на сгради, публикуван за обществени консултации, е определен 30 дневен срок съгласно чл. 26, ал. 4 от Закона за нормативните актове.